
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2023. (III. 30.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2023. március 23.

Horinka László 

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntések végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	20/2023.
	2023.02.23.
	Pályázat kiírása a civil szervezetek 2023. évi önkormányzati támogatására
	2023.03.22.
	Végrehajtva


II. Tájékoztató az előző ülés óta történt fontosabb eseményekről
Mint ahogyan évek óta mindig, most is méltósággal emlékeztünk február 25-én a Kossuth Lajos utcai hősi emlékműnél a kommunizmus áldozataira.
Február 27-én aláírásra került a szerződés az Alunorm Kft.-vel a Vasút utca 31+383–31+905 km szelvény közötti szennyvízcsatorna gerincvezeték térítésmentes átadás-átvételére vonatkozóan.

Ugyanezen a napon újabb állampolgársági eskü letételére került sor önkormányzatunknál, egy orosz állampolgárságú férfi kapott magyar állampolgárságot.

Március 1-jétől 8 fővel újra elindult az a közfoglalkoztatási program, melynek legfőbb célja az illegális hulladéklerakók felszámolása. A közfoglalkoztatottak, a program keretében évente 150-200 m3, azaz 80-100 tonna hulladéktól tisztítják meg a város bel- és külterületét.

Március elején a TÁVÜSZ Kft. megkezdte a zúzottköves utak állapotjavítását. 

Március 13-án aláírásra került a Kiskókai utcára elnyert 150 millió forintról szóló támogatási szerződést. A támogatás felhasználásával mintegy 800 méter hosszon úttestet, járdát és csapadékvíz-elvezetést építünk a jelentős átmenő forgalmat bonyolító utcában. A munkálatokat megelőzi a gyakori meghibásodással terhelt ivóvíz gerincvezeték cseréje. Az építést természetesen tervezés és közbeszerzés előzi meg, a tervek május közepére készülnek el.

Március 15-én az 1848-as szabadságharc kitörésének 175. évfordulójára emlékeztünk, melyre a rossz időjárási viszonyok miatt a Művelődési Központban került sor. Az ünnepségre Sülysápi Szent István Általános Iskola ötödikes tanulói készültek műsorral. A közös koszorúzásra most ugyan nem került sor, de a megemlékezést követően képviselő-társaimmal elhelyeztük a város koszorúját a Petőfi-emléktáblánál.

Folyamatban van újabb hét buszvárót felújítása a TÁVÜSZ Kft., az önkormányzat városüzemeltető cége kivitelezésében. 2021-ben a Fő utcában kettő, 2022-ben a város több pontján tíz új buszvárót telepítettünk. 2021-ben a városüzemeltetés egy régit már felújított, most pedig további hét felújítását kezdte meg a társaság. A kitört üvegek pótlása és az új üvegrögzítő szerelvények beszerzése több mint kettő millió forintba kerül. 

Az elmúlt időszakban tovább folytatódott a Sülysápi Csicsergő Óvoda 2. (sápi) tagóvodájának udvarán álló kis épület felújítása, és a Malom utcai bérlakás festési munkálatai is folyamatban vannak.

Sülysáp, 2023. március 23.

Horinka László

polgármester

